Ses mans in middestad vas ná skieteryDie kontant en vuurwapen waarop beslag gelê is (Foto: Verskaf) Ses mans is Sondag in die Johannesburgse middestad vasgetrek nadat hulle glo ŉ beampte van die Johannesburgse metropolisie (JMPD) probeer skiet en daarna aangerand het. Xolani Fihla, woordvoerder van JMPD, sê beamptes was Sondag omstreeks 19:50 besig met ŉ patrollie toe hulle op die hoek van Noord- en Claimstraat in die Johannesburgse middestad gehoor en ondersoek gaan instel het. Daar het hulle op ŉ man afgekom wat besig was om ŉ 9 mm-pistool in die lug af te vuur. “Beamptes het hulself aan die man as lede van die polisie voorgestel en die man het begin om skote in hul rigting af te vuur,” sê Fihla. Een van die beamptes het die man versigtig probeer nader. “Toe hy die beampte gewaar, het hy die vuurwapen onmiddellik vir een van sy vriende gegee om in ŉ minibus, wat op die toneel was, te versteek.” Daar was altesaam vyf mans in die minibus. “Toe een van die beamptes die minibus nader, het die mans hom begin aanrand. Die ander beamptes het nog hulp ingeroep.” Die vuurwapen met een koeël is in die minibus gevind. Vyf leë patroondoppies en kontant ter waarde van R4 010 is ook in die voertuig gevind. Die polisie het hierop beslag gelê. Altesaam ses verdagtes is in hegtenis geneem en word aangekla van poging tot moord, die besit van ŉ ongelisensieerde vuurwapen en ammunisie, dwarsboming van die gereg en die afvuur van ŉ vuurwapen in ŉ openbare plek. Die minibus is na die polisie se skut in Aeroton geneem. Die verdagtes sal na verwagting Dinsdag in die Johannesburgse landdroshof verskyn.